DECRETO 383/2009, do 27 de agosto, polo que se aproba o cambio de titularidade do treito da estrada OU-320 (Piñeira de Arcos (N-525)-A Ponte Noalla (OU-105), p.k. 8+240-9+460, a prol do Concello de Allariz.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 10/09/2009

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a lei dispón, no artigo 54, que as estradas autonómicas ou os treitos determinados delas en que a circulación adquira características urbanas entregaránselles aos respectivos concellos. O expediente promoverase por proposta do concello ou da Administración titular e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais, o Concello de Allariz asinou un convenio de colaboración coa Consellería de Política Territorial, Obras Públicas e Transportes para a mellora da seguridade viaria na estrada OU-320 ao seu paso por Allariz.
No punto 14 da cláusula segunda, o Concello de Allariz dá a súa conformidade e aceptación previa da transferencia ao seu favor da titularidade do tramo comprendido entre o p.k. 8+240 (cruzamento coa rúa Roimelo) e o p.k. 9+460 (Ponte Noalla) da OU-320, de tal xeito que se procede ao inicio do procedemento administrativo de transferencia.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello de Allariz que, con data do 17 de xuño de 2009, manifesta a súa aceptación.
A Consellería de Medio Ambiente, Territorio e Infraestruturas considera adecuado o cambio de titularidade do treito mencionado, tendo en conta que adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día vinte e sete de agosto de dous mil nove,
DISPOÑO:
Artigo 1º
Apróbase o cambio de titularidade a favor do Concello de Allariz do treito da estrada OU-320 (Piñeira de Arcos (N-525)-A Ponte Noalla (OU-105), desde o p.k. 8+240 ata o 9+460, ambos os dous incluídos, cunha lonxitude de 1.220 m, ao seu paso polo núcleo de Allariz.
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, o treito mencionado da estrada OU-320 incorporarase á relación de estradas de titularidade do Concello de Allariz.
Artigo 3º
A entrega da vía formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Corresponderanlle ao Concello de Allariz, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e sete de agosto de dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas